དེའི་རྐྱེན་གྱིས་ངེད་ཚང་ལ་ཆེས་ཉེ་ཤོས་ཀྱི་ཁྱིམ་མཚེས་ནི་རྣམ་རྒྱལ་ཚང་དང་མགོན་སྐྱབས་ཚང་གཉིས་ཡིན་པ་རེད་ལ་ལྷ་མོ་ཚང་ངེད་ཚང་གི་བར་ཐག་ཅུང་རིང་ཤོས་ཡིན་པ་རེད།ང་རང་ནོར་རྫིར་འགྲོ་དུས་ཐད་ཀར་རྣམ་རྒྱལ་ཚང་ལ་སོང་སྟེ་རྣམ་རྒྱལ་དང་ལྷན་དུ་ཕར་ལ་ཕྱིན་པ་ན།མགོན་སྐྱབས་དང་ལྷ་མོ་གཉིས་ཀའང་ལྷ་མོ་ཚང་གི་ལྷས་དཀྱིལ་ནས་ཡར་ཕྱོགས་སུ་བུད་དེ་ཡོང་བ་རེད་པས་མཚེར་ས་རེ་རེར་ང་ཚོས་ཀྱང་རང་རང་ནོར་རྫིར་འགྲོ་བའི་ལམ་ཕྲན་རེ་སྤང་སྟེང་དུ་སྐྱ་ཤལ་ལེར་བཏོད་ཡོད།ང་ཚོས་ནོར་རྫིར་འགྲོ་བའི་རྐང་ལམ་བཏོད་པ་བཞིན་དུ་མ་ཡར་གྱིས་ཀྱང་ངེད་ཚང་ནས་ལྷ་མོ་ཚང་གི་བར་དུ་ནམ་རྒྱུན་ཁ་བརྡ་བྱེད་དུ་སོང་བའི་ལམ་ཕྲན་ཞིག་སྐྱ་ཤལ་ལེར་བཏོད་ཡོད་ལ།ལམ་ཕྲན་དེ་ངེད་ཚང་གི་སྒོ་མདུན་ནས་མགོ་བརྩམས་ཏེ་མགོན་སྐྱབས་ཚང་གི་སྒོ་མདུན་དང་རྣམ་རྒྱལ་ཚང་གི་ལྟག་རྒྱབ་བརྒྱབ་བརྒྱུད་ནས་རྩྭ་གསེབ་ཀྱི་ཨ་བྲའི་རྗེས་ཤུལ་ལྟར་གྱ་གྱུའི་ངང་ལྷ་མོ་ཚང་གི་སྒོ་མདུན་དུ་འཐེན་ཡོད།ཡིན་ན་ཡང་ཁྱིམ་ཚང་བཞི་བོའི་དཀྱིལ་དབུས་ནི་ཟོག་ལྷས་ཡིན་པས་རྩྭ་རྫོབ་ག་ལ་ཡོད།ལྕི་འདམ་དང་རིལ་ལུད་ཁྲོད་ཀྱི་སྐམ་ས་བརྒྱུད་པ་ལྟ་བུའི་ངང་ཚུལ་ཏེ་འདམ་རྫབ་རེ་རེ་བསྐོར་ནས་སོང་བའི་རྗེས་ཤུལ་རེད།མ་ཡར་ཐེངས་དང་པོར་འདི་ལྟར་གྱ་གྱུའི་ངང་སོང་སྟེ་ལྷ་མོ་ངའི་ཆུང་མར་བསླངས་པར་ངེས་ལ་དེ་ནས་བཟུང་རིམ་བཞིན་ལམ་ཕྲན་འདི་གྲུབ་པར་སྣང་བ་དང་།ཐ་ན་མཇུག་མཐར་ལྷ་མོ་ཡང་ལམ་ཕྲན་འདི་བརྒྱུད་ངའི་ཆུང་མར་བསུ་དགོས་པ་ཡིན་ཡང་སྲིད།